《望云诗，为翼城常盘赋》
元代·张昱

风吹白云天上来，游子望云心眼开。小时见云在亲侧，安得亲眼云往回？

世家翼城桐叶里，云自往回亲在彼。昔年捧檄为荣亲，得官拜亲云亦喜。

所怜得禄远莫分，委质为臣命在君。青袍骏奔各有事，斑衣儿啼更勿云。

我知尔家广田宅，小弟朝朝纵围猎。暮归雉兔满马鞍，不使高堂甘旨缺。

望中有使频寄书，夫人堂上哭罗襦。愿尔长辞杨震金，愿尔长悬羊续鱼。

亲之念子无不至，子思其亲云即是。红颜蚤受县君封，莫计眼餐太仓米。

桐叶之里非一家，如尔兄弟谁不誇。墙头风吹紫荆树，堂前露浥萱草花。

莫言亲远翼城县，万里关河如对面。一官九考今八年，指日云中又相见。

作者简介：元明间庐陵人，字光弼，号一笑居士，又号可闲老人。历官江浙行省左、右司员外郎，行枢密院判官。晚居西湖寿安坊，屋破无力修理。明太祖征至京，厚赐遣还。卒年八十三。有《庐陵集》。